丫頭巖
作者：劉弇
朝代：宋

paragraphs: 弋陽之東當古道，有石突兀號丫頭。
苔侵蘚剝風雨蝕，骨幹聳削如鑱鎪。
不知何冤上訴帝，叫閽之勢難稽留。
草木焦禿僅比髮，獨瞰平皋疑秀發。
淺深丹頰耀晴霞，彷彿瓊梳掠初月。
行人躊躇眸子眩，癡女垂羊亦何別。
惜哉僞態苦冒真，土俗傳誇疑有神。
陰崖黝黑崩脅腹，石眼六七流嵌根。
君不見望夫嶄嶄亦頑石，似不徒然肖真魄。
顢頇廟食爾何補，登進雞豚始乘隙。
安得擲置八荒外，化作膏腴豐稼穡。